Nos, messires Jehans li granz, messires Pierres Galaphins, messire Aymes dit de Monront, messires Estaynes et messires Jehans dit Gelins, messires Nicholes et messires Renaut, dit de Falatains, de Poloigney, cheuaillers, et je Conrals, préuost en ce temps, du dit lieu; et nos Jehans, diz Brainche, Vienaz Valons, Willemins fils Forfugne et Renauz Bon ami, esliz et establiz en ce temps à quatre proudomes en la dicte ville de Poloigney, façons sauoir à touz, que, comme discorde fut mahue entre nos, pour nos et pour la communaltey de Poloigney, d’une part, et entre la communaltey de ces d’Arbois [F° xxx, r°] d’autre part, suz vn petit discort qui estoit entre nos de la deuision de noz bois et des lours des bois dou Chamois, nos suz ce auons donné et donnons plénière possance et espicialx commandement à noble et saige chevailler, mon seignour Renaut, soignour de Saint-Aigne, chestelain de Poloigney en ce temps, de faire la deuision des diz bois, et dou pertir pour nous et pour cex d’Arbois; et auons promis et promectons, pour nos et pour le communaltey de Poloigney, et pour toutes menières de gens, tenir et garder à tout jour mais tele diuision et tel partie comme li dit messire Renauz en fara en bone foiz et senz nule corruption; et pour ce fermement tenir nous auons requis et fait mectre en ces lettres le seel nostre soignour et redoutey le Roy de France dou lequel on vse en la court de Poloigney. Donné l’an Nostre Soignour corrant per mil cc nonante et nuef, le mescredi après Penthecostes.